KIRJALLINEN KYSYMYS E-2834/00 esittäjä(t): Karla Peijs (PPE-DE) komissiolle. Jalankulkijoiden ja pyöräilijöiden turvallisuus: direktiivi, jolla autot tehdään turvallisemmiksi.



Virallinen lehti nro 113 E , 18/04/2001 s. 0187 - 0187



KIRJALLINEN KYSYMYS E-2834/00 esittäjä(t): Karla Peijs (PPE-DE) komissiolle (8. syyskuuta 2000) Aihe: Jalankulkijoiden ja pyöräilijöiden turvallisuus: direktiivi, jolla autot tehdään turvallisemmiksi Euroopan unionissa joutuu liikenneonnettomuuden uhriksi vuosittain 42 500 ihmistä, joista 9 300 on jalankulkijoita ja pyöräilijöitä. Maaliskuussa komissio esitti kuusi uutta prioriteettia, joilla liikenneturvallisuutta tulee parantaa. Eräs näistä prioriteeteista on laatia direktiivi, joka tekee autoista turvallisempia jalankulkijoiden ja pyöräilijöiden kannalta. Myös (liikenne)neuvosto kehotti komissiota 27. kesäkuuta 2000 tekemään mahdollisimman pian lainsäädäntöehdotuksen, jolla jalankulkijoiden ja pyöräilijöiden turvallisuus voidaan taata. Arvioidaan, että Alankomaissa voitaisiin säästää 41 ihmishenkeä ja koko EU:ssa vuosittain 2 175 ihmishenkeä, kun direktiivi autojen turvallisemman etuosan mallista on voimassa. Voiko komissio ilmoittaa, milloin tämä erittäin tärkeä ehdotus tullaan jättämään? Onko komissio tietoinen, että tämä direktiivi on tehokas vasta, kun kaikkia määrättyjä neljää törmäystestiä sovelletaan yhtäaikaisesti ja kun ne ovat pakollisia kaikissa EU:n jäsenvaltioissa? Erkki Liikasen komission puolesta antama vastaus (9. lokakuuta 2000) Kuten muissakin yhteyksissä on jo todettu, komissio on samaa mieltä parlamentin kanssa yhteisön tieliikenteen turvallisuudesta ja myös komissio on huolissaan arvoisan parlamentin jäsenen esille tuomista kysymyksistä. Liikenneturvallisuuden parantamiseen ja onnettomuuksien uhrien määrän vähentämiseen tähtäävien toimenpiteiden hyväksyminen on komission politiikan ensisijainen tavoite. Komissio uskoo lujasti, että liikenneturvallisuuden parantaminen on kaikkien yhteinen tehtävä. Yhteisöllä, jäsenvaltioiden kansallisilla, alueellisilla ja paikallisviranomaisilla, ajoneuvoteollisuudella ja tienkäyttäjillä itsellään on oma tärkeä osuutensa. Keskeisiä toimenpiteitä ovat infrastruktuurin, tienkäyttäjille ja kuljettajille suunnatun ohjauksen, liikennesääntöjen ja teknisten tarkastusten kehittäminen sekä ajoneuvojen aktiivisen ja passiivisen turvallisuuden parantaminen. Kuten arvoisa parlamentin jäsen huomauttaa, komissio on 17. maaliskuuta 2000 antamassaan tiedonannossa EU:n liikenneturvallisuuden painopisteet seurantakertomus ja toimenpiteiden asettaminen tärkeysjärjestykseen(1) ilmoittanut, että jalankulkijoiden ja pyöräilijöiden kannalta turvallisemmat auton etuosat ovat yksi liikenneturvallisuuden lyhyen ja keskipitkän aikavälin painopisteistä. Autojen suunnitteleminen siten, että pienillä nopeuksilla tapahtuvissa onnettomuuksissa jalankulkijoille aiheutuu nykyistä vähemmän vammoja, on teknisesti monitahoinen kysymys. Lähestymistapa on uusi, eikä sitä ole vielä kokeiltu missään. Ajoneuvojen passiiviseen turvallisuuteen erikoistuneissa Euroopan laitoksissa on jo tehty paljon työtä turvallisuusvaatimusten määrittelemiseksi. Toteutettavien toimien on kuitenkin pohjauduttava vakiintuneeseen tieteelliseen arviointiin. Tämä työ vie aikaa eikä sitä ole vielä saatu päätökseen. Komissio jatkaa mielellään kaikkien asianomaisten täysimittaista kuulemista, ja se tiedottaa parlamentille keskustelujen etenemisestä syksyllä. Komissio ei aio tinkiä tavoitteestaan vähentää onnettomuuksien määrää, mutta on löydettävä parhaimmat tekniset ratkaisut, jotka vastaavat nykytietämyksen huipputasoa. (1) KOM(2000) 125 lopullinen.